Pakuotės lapelis: informacija pacientui

Skruzdžių rūgštis Valentis 12 mg/ml odos tirpalas
Skruzdžių rūgštis


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją, vaistininką arba slaugytoją.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė sunkus šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją.


Apie ką rašoma šiame lapelyje?

1.	Kas yra Skruzdžių rūgštis Valentis ir kam ji vartojama
2.	Kas žinotina prieš vartojant Skruzdžių rūgštis Valentis
3.	Kaip vartoti Skruzdžių rūgštis Valentis
4.	Galimas šalutinis poveikis
5.	Kaip laikyti Skruzdžių rūgštis Valentis
6.	Pakuotės turinys ir kita informacija


1.	Kas yra Skruzdžių rūgštis Valentis ir kam ji vartojama

Skruzdžių rūgštis dirgina ir sutraukia odą, todėl atsipalaiduoja biologiškai aktyvios medžiagos (histaminas, bradikininas ir kt.), kurios plečia kraujagysles bei gerina odos ir giliau esančių audinių kraujotaką. Etanolis odą dezinfekuoja, dehidratuoja, sutraukia bei dirgina, todėl ji gali šiek tiek parausti.

Vaistas vartojamas lokaliam lėtinio sąnarių ir raumenų uždegimo ar sumušimo sukelto skausmo malšinimui.


2.	Kas žinotina prieš vartojant Skruzdžių rūgštis Valentis

Skruzdžių rūgštis Valentis vartoti negalima:
· jeigu yra alergija veikliajai arba bet kuriai pagalbinei šio vaisto medžiagai (jos išvardytos 6 skyriuje);
· ant atviros žaizdos, šlapiuojančios egzemos ir gleivinės;
· vaikams iki 18 metų amžiaus.

Įspėjimai ir atsargumo priemonės
Pasitarkite su gydytoju, vaistininku arba slaugytoju, prieš pradėdami vartoti Skruzdžių rūgštis Valentis. Būtina saugotis, kad vaisto nepatektų į akis ir ant gleivinės. Pajutus stiprų dirginimą arba skausmą, odą reikia nuplauti šiltu geriamosios sodos tirpalu ir vaisto toliau nevartoti. Vaisto negalima gerti, kadangi jis trikdo virškinimo trakto ir inkstų veiklą (galimas net ūminis inkstų nepakankamumas), gali žaloti kepenis, kasą ir nervų sistemą.

Vaikams
Negalima vartoti vaikams iki 18 metų.

Kiti vaistai ir Skruzdžių rūgštis Valentis
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Vartojant ant odos sąveikos su kitais vaistais tyrimų neatlikta.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.
Nėštumas
Su gyvūnais atlikti tyrimai neparodė toksinio poveikio reprodukcijai.
Jei būtina, galima apsvarstyti Skruzdžių rūgštis Valentis vartojimą nėštumo metu.
Žindymas
Pavojaus žindomiems naujagimiams/kūdikiams negalima atmesti.
Ar jums galima vartoti šį vaistą žindant kūdikį, nuspręs jūsų gydytojas.

Vairavimas ir mechanizmų valdymas
Jei ant odos vartojama rekomenduojama dozė, preparatas gebėjimo vairuoti ir valdyti mechanizmus neveikia arba veikia nereikšmingai.


3.	Kaip vartoti Skruzdžių rūgštis Valentis

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.
Skruzdžių rūgštis Valentis vartojama tik ant odos.

Suaugusieji
Rekomenduojama vienkartinė dozė yra maždaug 10 ml odos tirpalo.

Senyviems pacientams ir asmenims, kurių kepenų funkcija sutrikusi
Senyvo amžiaus žmonėms ir žmonėms, kurių kepenų funkcija sutrikusi, specialių dozavimo ir vartojimo reikalavimų nėra.

Pacientams, kurių inkstų funkcija sutrikusi
Pacientams, kurių inkstų funkcija sutrikusi, šį vaistą reikėtų vartoti atsargiai dėl sisteminės absorbcijos galimybės ir galimo inkstų nepakankamumo.

Vartojimo metodas
Vartoti ant odos. Skaudamą vietą 2 - 4 kartus per parą įtrinti 10 ml odos tirpalo, pamasažuoti ir po to palaikyti šiltai. Vartoti be pertraukos galima ne ilgiau kaip 2 savaites.

Vartojimas vaikams ir paaugliams
Negalima vartoti vaikams iki 18 metų.

Ką daryti pavartojus per didelę Skruzdžių rūgštis Valentis dozę?
Vartojant ant odos perdozuoti beveik neįmanoma.
Dažnai ar didelėmis dozėmis tepama Skruzdžių rūgštis Valentis gali sukelti odos dirginimą ir skausmą. Tokiu atveju reikia nuplauti odą šiltu geriamosios sodos tirpalu ir toliau vaisto nevartoti. Ilgalaikis perdozavimas gali sukelti inkstų pažeidimą.
Jei vaistu apsinuodijama, reikia gerti pieno, sodos tirpalo, šarminiu skysčiu plauti skrandį.

Pamiršus pavartoti Skruzdžių rūgštis Valentis
Negalima vartoti dvigubos dozės norint kompensuoti praleistą dozę.

Nustojus vartoti Skruzdžių rūgštis Valentis
Jeigu kiltų daugiau klausimų dėl šio vaisto vartojimo, kreipkitės į gydytoją, vaistininką arba slaugytoją.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1000), labai retas (< 1/10 000) ir nežinomas (negali būti apskaičiuotas pagal turimus duomenis).

Odos ir poodinio audinio sutrikimai
Dažnis nežinomas. Vartojant ilgiau, gali prasidėti odos uždegimas (oda patinsta, atsiranda pūslių), gali pasireikšti egzema.
Inkstų ir šlapimo takų sutrikimai
Dažnis nežinomas. Skruzdžių rūgštis Valentis naudojant ilgai ir didelėmis dozėmis, gali pasireikšti sisteminis poveikis, atsirasti inkstų pažeidimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt  esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt , taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt ). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Skruzdžių rūgštis Valentis

Šį vaistą laikykite vaikams nepastebimoje ir nepasiekiamoje vietoje.
Laikyti ne aukštesnėje kaip 25 ºC temperatūroje.
Buteliuką laikyti išorinėje dėžutėje, kad vaistas būtų apsaugotas nuo šviesos.
Buteliuką laikyti sandarų.

Ant buteliuko etiketės ir dėžutės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Skruzdžių rūgštis Valentis sudėtis
-	Veiklioji medžiaga yra skruzdžių rūgštis. 1 ml odos tirpalo yra 12 mg skruzdžių rūgšties.
-	Pagalbinės medžiagos: etanolis (96 %), išgrynintas vanduo.

Skruzdžių rūgštis Valentis išvaizda ir kiekis pakuotėje
Skruzdžių rūgštis Valentis 12 mg/ml odos tirpalas yra skaidrus bespalvis aštraus kvapo skystis.
Vaistas tiekiamas tamsaus stiklo buteliukuose po 50 ml.


Registruotojas
UAB „Valentis“
Molėtų pl. 11
LT-08409 Vilnius
Tel.: +370 5 2701225
Faksas: +370 5 2701223

Gamintojas
UAB „Valentis“
Taikos pr. 102
LT-51195 Kaunas
Tel.: +370 37 452650
Faksas: +370 37 452664

Jeigu apie šį vaistą norite sužinoti daugiau, kreipkitės į vietinį registruotojo atstovą

UAB „Valentis“
Molėtų pl. 11
LT-08409 Vilnius
Tel.: +370 5 2701225
Faksas: +370 5 2701223

Šis pakuotės lapelis paskutinį kartą peržiūrėtas 2016-08-02

